b'\n_START_ARTICLE_\nVolkodlaki\n_START_SECTION_\nOsebe\n_START_PARAGRAPH_\nAnica Ser\xc5\xa1enova, mlada po\xc5\xa1tarica na de\xc5\xbeeli. Meta, njena mati. Peter\xc4\x8dek, Ani\xc4\x8din sin\xc4\x8dek. Ivan Poljanec, Ani\xc4\x8din zaro\xc4\x8denec, visoko\xc5\xa1olec. Martin Kop\xc5\xa1e, star kmet. Fric Zaj\xc5\xa1ek, gozdar, okupatorski \xc5\xbeupan. Tipkarica, Dva gestapovca.\n_START_SECTION_\nObnova\n_START_PARAGRAPH_\n1. dejanje: Ivan skrivaj obi\xc5\xa1\xc4\x8de Anico, pove ji o razsulu jugoslovanske vojske in o namerah Nemcev, da bodo izkoreninili Slovence. Sam se namerava pridru\xc5\xbeiti Lacku. Uporniki se zana\xc5\xa1ajo na veliko Rusijo in na splo\xc5\xa1no ljudsko vstajo. Anica je polna strahu in pomislekov, Ivan jo bodri. Ko stopita v izbo, da se Ivan poslovi od sinka, so pred hi\xc5\xa1o \xc5\xbee gestapovci, vodi jih nem\xc4\x8dur Zaj\xc5\xa1ek. Ivan neopazno izgine. Zaj\xc5\xa1ek Anici oznani, da bo \xc5\xa1la v tabori\xc5\xa1\xc4\x8de in ji vsiljivo ponuja svojo naklonjenost. Anica ga ogor\xc4\x8deno zavrne, odpeljejo jo, napol zme\xc5\xa1ana mati ostane sama z vnukom._NEWLINE_2. dejanje: sosed Kop\xc5\xa1e prinese Meti pozdrave od h\xc4\x8dere, tudi njegov sin je v lagerju na Borlu, nih\xc4\x8de pa ne ve, kaj bodo storili z jetniki. Pride Zaj\xc5\xa1ek, novi \xc5\xbeupan, da bi popisal hi\xc5\xa1no imetje; Meti oblastno sporo\xc4\x8di, naj se pobere iz hi\xc5\xa1e, ker se bo vanjo naselilo \xc5\xbeupanstvo. Meta v obupu s Peter\xc4\x8dkom v naro\xc4\x8dju sko\xc4\x8di v vodnjak, pri tem se Peter\xc4\x8dek ubije, ona zblazni. Kop\xc5\xa1e prero\xc5\xa1ko napove, da bo volkodlakom sodil Bog in ljudstvo._NEWLINE_3. dejanje: Anico so izpustili iz lagerja na sinkov pogreb. Kop\xc5\xa1e, ki v \xc5\xbeupanovi pisarni \xc4\x8daka na deportacijo, ji pove, da so njeno blazno mater ustrelili, da Ivan vse ve in da pripravlja ma\xc5\xa1\xc4\x8devanje. Anica skoraj obupa od vsega hudega. Tedaj se zunaj oglasijo streli, v hi\xc5\xa1o plane Ivan, ustreli izdajalca Zaj\xc5\xa1ka in odpelje Anico s seboj. Za njima se kljub visokim letom odpravi tudi Kop\xc5\xa1e: vredno je posku\xc5\xa1ati, morda bo le u\xc5\xa1el volkodlakom ...'